Φρειδερίκος Χάουαρντ, 5ος κόμης του Κάρλαϊλ

Ο Φρειδερίκος Χάουαρντ, 5ος κόμης του Κάρλαϊλ, αγγλ.: Frederick Howard, 5th Earl of Carlisle (28 Μαΐου 1748 – 4 Σεπτεμβρίου 1825) ήταν Βρετανός πολιτικός, διπλωμάτης και συγγραφέας. 

 Ο βίος του 
αριστερά|μικρογραφία|Πορτρέτο του κόμη του Κάρλαϊλ. Ο Φρειδερίκος με την τελετουργική τήβεννο του Τάγματος της Ακάνθου, από τον Τζόσουα Ρέινολντς (1769).

Ήταν γιος του Ερρίκου Χάουαρντ 4ου κόμη του Κάρλαϊλ και της 2ης συζύγου του Ισαβέλλας Μπάιρον. Η μητέρα του ήταν κόρη του Γουλιέλμου Μπάιρον 4ου βαρόνου Μπάιρον, και της συζύγου του Φραγκίσκης Μπέρκλεϋ, απόγονου του Ιωάννη Μπέρκλεϋ 1ου βαρόνου Μπέρκλεϋ του Στράτον. Ήταν επίσης αδελφή του Γουλιέλμου Μπάιρον 5ου βαρόνου Μπάιρον και θεία του ποιητή λόρδου Γεωργίου Γκόρντον Μπάιρον 6ου βαρόνου Μπάιρον. Το 1798 ο Κάρλαϊλ διορίστηκε κηδεμόνας του λόρδου Μπάιρον, ο οποίος αργότερα τον χλεύασε σε αγγλικά περιοδικά "Bards and Scotch Reviewers". 

Κατά τη νεότητά του, ο Κάρλαϊλ είχε ως μέντορα τον Γεώργιο Σέλγουιν, και ήταν κυρίως γνωστός ως άνθρωπος της ευχαρίστησης και της μόδας. Χρίστηκε Ιππότης του Τάγματος της Ακάνθου το 1767, και εισήλθε στη Βουλή των Λόρδων το 1770. Αφού έφθασε τα 30 του χρόνια, ο διορισμός του σε μία Επιτροπή που έστειλε ο Φρειδερίκος Νορθ λόρδος Νορθ, για να επιχειρήσει συμφιλίωση με τις Δεκατρείς Αποικίες κατά τη διάρκεια του Αμερικανικού Πολέμου της Ανεξαρτησίας, έγινε δεκτός με χλευασμό από την αντιπολίτευση. Η αποτυχία της πρεσβείας δεν οφειλόταν σε κάποια ανικανότητα εκ μέρους του κόμη, αλλά στην αντιδημοτικότητα της κυβέρνησης, από την οποία έλαβε την εξουσία της. Θεωρήθηκε ότι επέδειξε τόση ικανότητα, που του εμπιστεύτηκαν την αντιβασιλεία της Ιρλανδίας το 1780.  

Η εποχή ήταν από τις πιο δύσκολες. Ενώ η ηρεμία της χώρας διαταράχθηκε από τον Αμερικανικό Πόλεμο της Ανεξαρτησίας, είχε αποστραγγιστεί από τακτικά στρατεύματα, και είχαν σχηματιστεί μεγάλες ομάδες εθελοντών, που δεν βρίσκονταν υπό τον έλεγχο της κυβέρνησης. Παρ' όλα αυτά, τα δύο χρόνια της διακυβέρνησης του Κάρλαϊλ πέρασαν σε ηρεμία και ευημερία, και η ίδρυση μίας εθνικής τράπεζας και άλλα μέτρα που έλαβε, άφησαν μόνιμα ευεργετικά αποτελέσματα στο εμπόριο του νησιού. Το 1789 στις συζητήσεις για την αντιβασιλεία, ο Κάρλαϊλ έπαιξε εξέχοντα ρόλο στο πλευρό του Γεωργίου (Δ΄) πρίγκιπα της Ουαλίας. 

Το 1791 αντιτάχθηκε στην πολιτική αντίστασης του Γουλιέλμου Πιτ του Νεότερου στον διαμελισμό της Οθωμανικής Αυτοκρατορίας από τη Ρωσική Αυτοκρατορία. Αλλά με το ξεκίνημα της Γαλλικής Επανάστασης εγκατέλειψε την αντιπολίτευση, και διατήρησε σθεναρά την υπόθεση του πολέμου. Παραιτήθηκε από το Τάγμα της Ακάνθου και χρίστηκε Ιππότης της Περικνημίδος το 1793. Το 1815 αντιτάχθηκε στην ψήφιση των Νόμων περί Σιτηρών. Αλλά από τότε μέχρι το τέλος του, δεν πήρε κανένα σημαντικό μέρος στη δημόσια ζωή.  
μικρογραφία|Κάστρο Χάουαρντ, Βόρειο Γιόρκσιρ.
Το 1798 ήταν ένα από τα μέλη του συνδικάτου, που αγόρασε τη Συλλογή Πινάκων του δούκα της Ορλεάνης, πολλά από τα έργα της οποίας φυλάσσονταν στο Κάστρο Χάουαρντ, όπου και εξακολουθούν να υπάρχουν. 

 Οικογένεια 
δεξιά|μικρογραφία|338x338εσ|Οικόσημο του Φρειδερίκου Χάουαρντ 5ου κόμη του Κάρλαϊλ, Ιππότη της Περικνημίδος.
μικρογραφία|Μαργαρίτα Καρολίνα Λέβεσον-Γκάουερ, μετσοτίντα του Τζέιμς Γουάτσον μετά τον σερ Τζόσουα Ρέινολντς, 1773.
Στις 22 Μαρτίου 1770 ο Φρειδερίκος νυμφεύτηκε τη λαίδη Μαργαρίτα Καρολίνα Λέβεσον-Γκάουερ (απεβ. 27 Ιανουαρίου 1824), κόρη του Γκράνβιλ Λέβεσον-Γκάουερ 1ου μαρκησίου του Στάφορντ και της λαίδης Λουίζας Έγκερτον, κόρης του Σκρουπ Έγκερτον 1ου δούκα του Μπρίτζγουοτερ. 

Απέκτησαν δέκα παιδιά:
 λαίδη Ισαβέλλα Καρολίνα (1771–1848), παντρεύτηκε τον Ιωάννη Κάμπελ 1ο βαρόνο Κάουντορ, στις 27 Ιουλίου 1789, και απέκτησε παιδιά.
 Γεώργιος, 6ος κόμης του Κάρλαϊλ (17 Σεπτεμβρίου 1773–1848),  νυμφεύτηκε και απέκτησε απογόνους
 λαίδη Σάρλοτ (15 Νοεμβρίου 1774–1774) .
 λαίδη Σούζαν Μαρία (26 Φεβρουαρίου 1776–1783) .
 λαίδη Λουίζα (27 Μαρτίου 1778–1781) .
 λαίδη Ελισάβετ (13 Νοεμβρίου 1780 – 29 Νοεμβρίου 1825),  παντρεύτηκε τον Ιωάννη Μάνερς 5ο δούκα του Ράτλαντ στις 22 Απριλίου 1799, και απέκτησε παιδιά.
 Γουλιέλμος (1781–1843), Μέλος του Κοινοβουλίου.
 λαίδη Γερτρούδη (1783–1870), παντρεύτηκε τον Γουλιέλμο Σλόαν-Στάνλεϋ στις 23 Ιουνίου 1806, και απέκτησε παιδιά.
 ταγματάρχης Φρειδερίκος (6 Δεκεμβρίου 1785 – 18 Ιουνίου 1815), σκοτώθηκε εν ώρα μάχης στο Γουότερλου. Νυμφεύτηκε τη Φραγκίσκη Σούζαν Λάμπτον, και απέκτησε δύο γιους, συμπεριλαμβανομένου του Φρειδερίκου Ιωάννη Χάουαρντ.
 Ερρίκος Εδουάρδος Ιωάννης (1795–1868), νυμφεύτηκε και απέκτησε παιδιά.

Ο 5ος κόμης λέγεται επίσης ότι ήταν ο φυσικός πατέρας του Χάουαρντ Στόντον (1810–1874), ενός Άγγλου δεξιοτέχνη στο σκάκι, που εθεωρείτο ο ισχυρότερος παίκτης στον κόσμο από το 1843 έως το 1851, σύμφωνα με πληροφορίες που «συλλέγει» ο ιστορικός του σκακιού Χ.Τ.Ρ. Μάρεϋ από διάφορες πηγές. Ωστόσο δεν έχουν βρεθεί ποτέ στοιχεία για τη γέννηση ή τη βάπτιση του Στόντον.

 Έργα 
Ο Κάρλαϊλ ήταν συγγραφέας μερικών πολιτικών κειμένων, αρκετών ποιημάτων και δύο τραγωδιών:
 Ποιήματα, Λονδίνο, 1773
 Η Εκδίκηση του Πατέρα (τραγωδία σε πέντε πράξεις), Λονδίνο, 1783
 Προς τον σερ Τζ. Ρέινολντς, (στίχοι), Λονδίνο, 1790
 Μία επιστολή προς τον κόμη ΦιτςΓουίλιαμ, Λονδίνο, 1795
 Η Κρίση, Λονδίνο, 1798
 Ενωθείτε ή Πέστε, Λονδίνο, 1798
 Η Μητριά (τραγωδία), Λονδίνο, 1800
 Οι τραγωδίες και τα ποιήματα του Φρειδερίκου κόμη του Κάρλαϊλ, Λονδίνο, 1801
 Στίχοι για τον θάνατο του λόρδου Νέλσον, Λονδίνο, 1806
 Σκέψεις για την τρέχουσα κατάσταση της σκηνής, Λονδίνο, 1808
 Διάφορα, Λονδίνο, 1820

 Σημειώσεις 

 Αναφορές 
 Barker, George Fisher Russell (1891), "Howard, Frederick" , in Lee, Sidney (ed.), Dictionary of National Biography, vol. 28, London: Smith, Elder & Co, pp. 14–17

Βιβλιογραφία
 Chisholm, Hugh, ed. (1911), "Carlisle, Earls of" , Encyclopædia Britannica, vol. 5 (11th ed.), Cambridge University Press, pp. 339–341

 Εξωτερικοί σύνδεσμοι 
 "Frederick Howard, Fifth Earl of Carlisle" , Encyclopædia Britannica, vol. 5 (9th ed.), 1878, p. 110


Κατηγορία:Οικογένεια Χάουαρντ (αγγλική αριστοκρατία)